Nog uitstel vir afhandeling van Kieswet gevra(Argieffoto: Reint Dykema) Die parlement het ’n dringende aansoek by die Konstitusionele Hof ingedien waarin om verdere uitstel vir die afhandeling van die Kieswet gevra word. Die parlement vra hierdie keer vir uitstel tot einde Februarie. Die huidige sperdatum is Saterdag. Moloto Mothapo, woordvoerder van die parlement, sê dit gaan egter nie vir die parlement moontlik wees om dié sperdatum te haal nie aangesien voorgestelde wysigings aan die wetgewing verdere openbare deelname vereis. Die Nasionale Vergadering het op 20 Oktober ná behoorlike beraadslaging en ’n uitgebreide openbaredeelnameproses, die wetsontwerp goedgekeur voordat dit aan die Nasionale Raad van Provinsies (NRP) gestuur is. Die NRP het nou verskeie wysigings voorgestel om die wetsontwerp te versterk. Mothapo sê dié voorgestelde wysigings is wesenlik van aard en vereis verdere openbare deelname aangesien dit sake aanraak waaroor die publiek nog nie geleentheid gehad het om op kommentaar te lewer nie. Volgens die parlement sal die kort verlenging waarvoor daar nou gevra word, hom in staat stel om voldoende openbare deelname te fasiliteer terwyl dit ook sal verseker dat die Verkiesingskommissie genoeg tyd het om vir die 2024-verkiesing voor te berei. Die parlement glo ook geen party sal benadeel word sou die Konstitusionele Hof ’n verdere verlenging toestaan nie. Die parlement het die Konstitusionele Hof in April vanjaar ook om ’n verlenging (ses maande) gevra en die versoek is toe toegestaan. Maroela Media het vroeër berig wysigings aan die Kieswet word beoog om burgers in staat te stel om hulself in hul persoonlike hoedanigheid vir die parlement en nasionale wetgewers verkiesbaar te stel. Dít volg nadat die land se hoogste hof in Junie 2020 bevind het dat die vereiste dat volwasse burgers net tot die Nasionale Vergadering en provinsiale wetgewers verkies kan word indien hul lidmaatskap van politieke partye het, ongrondwetlik is.